विष्णुस्मृतिः/सप्तविंशतितमोऽध्यायः
गर्भस्य स्पष्टताज्ञाने निषेककर्म  । । २७.१  । ।

स्पन्दनात्पुरा पुंसवनं  । । २७.२  । ।

षष्ठेऽष्टमे वा मासि सीमन्तोन्नयनं [पष्ठे]  । । २७.३  । ।

जाते च दारके जातकर्म  । । २७.४  । ।

आशौचव्यपगमे नामधेयं  । । २७.५  । ।

मङ्गल्यं ब्राहमणस्य  । । २७.६  । ।

बलवत्क्षत्रियस्य  । । २७.७  । ।

धनोपेतं वैश्यस्य  । । २७.८  । ।

जुगुप्सितं शूद्रस्य  । । २७.९  । ।

चतुर्थे मास्यादित्यदर्शनं  । । २७.१०  । ।

षष्ठेऽन्नप्राशनं  । । २७.११  । ।

तृतीयेऽब्दे चूडाकरणं  । । २७.१२  । ।

एता एव क्रियाः स्त्रीणां अमन्त्रकाः  । । २७.१३  । ।

तासां समन्त्रको विवाहः  । । २७.१४  । ।

गर्भाष्टमेऽब्दे ब्राह्मणस्योपनयनं  । । २७.१५  । ।

गर्भैकादशे राज्ञः  । । २७.१६  । ।

गर्भद्वादशे विशः  । । २७.१७  । ।

तेषां मुञ्जज्याबल्बजमय्यो मौञ्ज्यः  । । २७.१८  । ।

कार्पासशाणाविकान्युपवीतानि वासांसि च  । । २७.१९  । ।

मार्गवैयाघ्रबास्तानि चर्माणि  । । २७.२०  । ।

पालाशखादिरौदुम्बरा दण्डाः  । । २७.२१  । ।

केशान्तललाटनासादेशतुल्याः  । । २७.२२  । ।

सर्व एव वा  । । २७.२३  । ।

अकुटिलाः सत्वचश्च  । । २७.२४  । ।

भवदाद्यं भवन्मध्यं भवदन्तं च भैक्ष्यचरनं  । । २७.२५  । ।

आ षोडशाद्ब्राह्मणस्य सावित्री नातिवर्तते   ।
आ द्वाविंशात्क्षत्रबन्धोरा चतुर्विंशतेर्विशः   । । २७.२६  । ।

अत ऊर्ध्वं त्रयोऽप्येते यथाकालं असंस्कृताः   ।
सावित्रीपतिता व्रात्या भवन्त्यार्यविगर्हिताः   । । २७.२७  । ।

यद्यस्य विहितं चर्म यत्सूत्रं या च मेखला   ।
यो दण्डो यच्च वसनं तत्तदस्य व्रतेष्वपि   । । २७.२८  । ।

मेखलां अजिनं दण्डं उपवीतं कमण्डलुम्  ।
अप्सु प्रास्य विनष्टानि गृह्णीतान्यानि मन्त्रवत् । । २७.२९  । ।